Ascension
Store norske leksikon,Geografi,Verdens geografi,Afrika,St. Helena m.m.
Ascension er en isolert britisk øy i det sørlige Atlanterhavet, på koordinatene 7° 56’ S og 12° 22’ V, om lag 1300 kilometer (km) nordvest for Sankt Helena og 3700 km nord for Tristan da Cunha. Ascension er en del av det britiske oversjøiske territoriet Sankt Helena, Ascension og Tristan da Cunha.
Arealet er 88 kvadratkilometer med rundt 800 beboere som alle er tilknyttet organisasjonene som opererer på øya. Det er ingen permanent innfødt befolkning. Det er to hovedbosettinger, hovedstaden Georgetown og Two Boats, og i tillegg to militærbaser tilhørende det britiske flyvåpenet (RAF) og det amerikanske flyvåpenet (USAF), samt en flystripe på Wideawake Airfield og en BBC reléstasjon.Nasjonalsang er God Save the King (Gud bevare kongen).Navneter etter portugisisk: «Ilha de Ascensão», «Kristi himmelfarts øy», etter at øya ble oppdaget på Kristi himmelfartsdag i 1503. Natur Ascension utgjør den delen av en undersjøisk og geologisk ung vulkansk øy som stikker opp over havoverflaten. Høyeste punkt er Green Mountain, 859 meter over havet. Øya er gold bortsett fra den øverste delen, som har en frodig vegetasjon av gress, busker og trær, og er nasjonalpark. Mesteparten av øya består av størknede lavastrømmer og sinderkjegler nesten uten vegetasjon. Det har ikke vært vulkanutbrudd siden øya ble oppdaget. Det finnes også flotte sandstrender med hvit sand. Klimaet er subtropisk, og varierer mellom 22,7 og 27,8 °C ved kysten til 5–6 °C kjøligere på øyas høyeste deler. Gjennomsnittlig årsnedbør på Ascension er svært lav til tross for at øya ligger i den tropiske sone; mest nedbør i juni–september. Mye av den opprinnelige floraen ble ødelagt av beitende dyr. I 1843 var øya gold med få plantearter. Mer enn 200 arter er blitt innført, blant annet i skogen, som bambus og stuegran øverst på sidene av Green Mountain. Mesquite-treet Prosopsis juliflora ble innført for å binde jordsmonnet (se erosjon), men har spredd seg og har underlagt seg mange strender. Det er flere forvillede, innførte pattedyrarter, blant annet esel, sau, mus og rotte. Ved kysten er det flere arter av hvaler og seler. Det er påvist 68 fuglearter. 11 av 16 hekkende arter er sjøfugler. Hekkeforholdene er bedret siden 2006, da Ascension ble erklært fri for villkatter. Det er to arter av firfisler. Grønne havskilpadder oppsøker øyas strender i januar–mai for å legge egg. Det største opprinnelige landdyret er landkrabben Johngarthia lagostoma. I farvannet omkring Ascension finnes blant annet hvaler, seler, haier, seilfisk, tunfisk og barracuda. I 2001 signerte myndighetene på øya og Storbritannias regjering en miljøprotokoll, Ascension Island Environment Charter, som skisserer veiledende prinsipper for og en forpliktelse til å beskytte øyas miljø. Det arbeides videre med dette både gjennom vern og forskning. Øya er rik på kulturminner som gamle befestninger, installasjoner og boliger helt fra 1700-tallet. Befolkning Ascension har ingen permanent bosetning. Beboerne på øya er kontraktsarbeidere og militære. Rundt 550 midlertidige beboere er fra Sankt Helena, mens de øvrige 250 er hovedsakelig amerikansk og britisk militært personell og deres familier; andre er ansatte innen telekommunikasjon, offentlig forvaltning, transport, handel og service. Ascension styres som en del av den britiske kolonien Sankt Helena, Ascension og Tristan da Cunha. Den britiske monarken er representert i territoriet av guvernøren på Sankt Helena. På Ascension representeres guvernøren av en administrator. Det er sju medlemmer i et øyråd, valgt for fire år av gangen. Økonomi og næringsliv Det dyrkes litt frukt og grønnsaker på Ascension. De viktigste økonomiske aktivitetene er sentrert til driften av Wideawake Airfield og BBC World Services Atlantic Relay-stasjon. Salg av frimerker er en viktig inntektskilde. Sportsfisketurisme forekommer. Lokal mynt er sankthelensk pund (= 1 britisk pund). Kunnskap og kultur Den eneste skolen på øya er Two Boats School i Two Boats Village. Den gir gratis undervisning til alle barn i alderen 3–16 år. Offisielt språk er engelsk. Det utgis én nettavis, The Islander. Ascension har én lokal radiostasjon. Historie Ascension ble oppdaget på Kristi himmelfartsdag 21. mai 1503 av den portugisiske sjøfareren Afonso de Albuquerque. Den golde og ubebodde øya hadde lenge lite å tilby passerende skip, bortsett fra tilgang på ferskt kjøtt fra skilpadder, utsatte geiter og sauer. Organisert bosetning begynte i det senere Georgetown i 1815, som et sikkerhetstiltak i forbindelse med Napoleon Bonapartes internering på Sankt Helena i sørøst, og britisk overhøyhet ble erklært. Den første undersjøiske kabel ble lagt i 1899. Ascension ble i 1922 en del av den britiske kolonien Sankt Helena, Ascension og Tristan da Cunha. Under andre verdenskrig bygde amerikanerne flyplassen Wideawake Airfield for transatlantiske flyginger og antiubåt-operasjoner; rullebanen er senere forlenget. NASA hadde en rakettsporingsstasjon i drift mellom 1967 og 1990, i dag driver den europeiske romorganisasjonen ESA en overvåkingsenhet. I 1982 var Ascension sentral som forsyningsbase for britiske styrker under Falklandskrigen. En grunnlov for Ascension, Sankt Helena og Tristan da Cunha kom i 2009. NASAs og det amerikanske luftforsvarets Meter Class Autonomous Telescope (MCAT) for sporing av romsøppel i verdensrommet åpnet i 2015. Les mer i Store norske leksikon Sankt Helena, Ascension og Tristan da Cunha Atlanterhavet Sankt Helena Tristan da Cunha Eksterne lenker Ascension Island Government